KIRJALLINEN KYSYMYS E-3153/98

esittäjä(t): Ana Miranda de Lage (PSE) ja Manuela Frutos Gama (PSE) komissiolle

(19. lokakuuta 1998)

Aihe: Pääosaston IB:n tarjouskilpailuja koskevat viivästymiset Mercosur-maissa

LAADC-komitea on hyväksynyt seuraavat hankkeet:

- Uruguay: tukiohjelma taide- ja käsityökoulun perustamiseksi Uruguayhin käsityöläisten kouluttamiseksi ja heidän työmahdollisuuksiensa edistämiseksi (hyväksytty 20. joulukuuta 1996)

- Brasilia: Kokonaisvaltainen tuki syrjäytyneiden lapsien sopeuttamiseksi yhteiskuntaan (hyväksytty huhtikuussa 1994)

- Chile: Yhtenäisen aluekehityksen ohjelma Coquimbon alueella (hyväksytty 10. syyskuuta 1996)

Voiko komissio ilmoittaa, miksi talousarviosta rahoitettavien hankkeiden hyväksymisen jälkeen kestää niin kauan ennen kuin tarjouspyyntö julkaistaan? Miksi tarjouspyynnön suunnitellun julkaisuajankohdan ja lopullisen julkaisemisen välillä on aina viivettä? Miksi jatkoon selviytyneistä tarjouksista laaditaan luettelot vasta kuukausien kuluttua sen jälkeen kun tarjoukset ovat saapuneet? Miten komissio selittää tarjouspyynnön julkaisemisen ja sopimusten lopullisen tekemisen välisen viiveen?

Komission jäsenen Manuel Maríninkomission puolesta antama vastaus

(1. joulukuuta 1998)

Komissio kiittää arvoisia parlamentin jäseniä kiinnostuksesta, jota he osoittavat näihin kolmansien maiden kanssa tehtävän yhteistyön näkökohtiin. Komissio pyytää arvoisia parlamentin jäseniä kiinnittämään huomiota seuraaviin yhteistyön täytäntöönpanovaiheisiin liittyviin seikkoihin.

Sopimusennusteet julkaistaan vuosittain, ja ne mukautetaan neljännesvuosittain kutakin kuluvaa vuotta koskevan rahoituspäätöksen täytäntöönpanosuunnitelman mukaisesti. On syytä muistaa, että tarjouspyyntöjen käynnistämispäivä riippuu täysin rahoituspäätöksestä ja rahoitussopimuksen allekirjoittamisesta.

Jos tarjouspyynnöt julkaistaan ennen kuin edunsaaja on allekirjoittanut rahoitussopimuksen, sopivimpien tarjouksentekijöiden luetteloa ei ole vielä laadittu. Ratkaisu ilmoitetaan vasta sen jälkeen, kun yhteisön rahoitusta saavan maan hallitus on hyväksynyt komission ja ehdotetun teknistä apua käsittelevän ryhmän valitseman tarjouksen. Menettely on todellakin raskas ja hidas, ja sitä vaikeuttaa edelleen se, että henkilöstöä on liian vähän käsiteltävien tarjouspyyntömenettelyjen määrään nähden. Lisäviivästyksiä voi syntyä komissiosta riippumattomista seikoista. Tällaisia seikkoja ovat edunsaajamaan viivästely rahoitussopimuksen allekirjoittamisessa tai sopimusta vastaavan rahoituksen myöntäminen.

Tilanne jäljempänä mainituissa tapauksissa on seuraava:

- Uruguayta koskeva hanke (URY/B7-3100/97/041) esitettiin Aasiaa ja Latinalaista Amerikkaa käsittelevälle komitealle (ALA-komitea) 16. huhtikuuta 1997. Rahoituspäätös tehtiin 27. toukokuuta 1997. Neuvottelut rahoitussopimuksesta jatkuvat. Tarjouspyyntö julkaistaan, kun sopimus on allekirjoitettu.

- Brasiliaa koskeva hanke (BRA/B7-3010/94/107) esitettiin ALA-komitealle vuoden 1994 huhtikuussa. Hankkeen täytäntöönpano aloitettiin vuoden 1995 toukokuussa, ja se sujuu hyvin. Teknisestä avusta ei ole käynnistetty yhtään tarjouspyyntöä, sillä voimassa olevien menettelyjen mukaisesti yksittäiset konsultit vastaavat teknisestä avusta.

- Komissio teki rahoituspäätöksen Chileä koskevasta hankkeesta (CHL/B7-3010/95/256) 20. marraskuuta 1996. Rahoitussopimus allekirjoitettiin vuoden 1997 toisella puoliskolla. Toisen Chilessä täytäntöönpannun hankkeen yhteydessä ilmenneen ongelman vuoksi Chile ja komissio sopivat kuitenkin vuoden 1997 lopulla niiden yhteistyöhankkeiden täytäntöönpanoa ja hallinnointia koskevien yksityiskohtaisten sääntöjen tarkistamisesta. Ne sopivat myös, että tarkistettuja sääntöjä sovelletaan kaikkiin hankkeisiin, joiden täytäntöönpanoa ei ole vielä aloitettu. Näin ollen vuoden 1998 ensimmäisellä puoliskolla julkaistiin sopimusta koskeva ilmoitus(1) ja valmisteltiin lisäys hankkeen rahoitussopimukseen. Parhaillaan on käynnissä teknisen avun valintamenettelyt.

(1) EYVL S 28, 10.2.1998.